10 Tips Tipu Bini

10 Tips Tipu Bini ialah filem komedi Malaysia 2021 arahan Azizi "Chunk" Adnan dengan skrip ditulis oleh Armada Al-Haq. Filem ini ialah filem pertama terbitan Awie melalui syarikat Rumah Produksi Merah miliknya dan ditayangkan di Astro First pada 7 Januari 2021.

Sinopsis
Mengisahkan tentang tiga sahabat karib — Raffi, Kay dan Jepp yang bekerja sebagai Pengarah Kreatif di sebuah syarikat pengiklanan yang terkenal di Kuala Lumpur bernama Grand Poyo Advertising & Events milik Datuk Dean. 

Boleh dikatakan mereka merupakan pekerja yang dedikasi dan mempunyai idea-idea menarik dan hebat. Namun begitu perkara sebaliknya, bila mereka berada di rumah, mereka adalah seorang suami yang terlalu takut dengan isteri masing-masing. 

Pun begitu, mereka mempunyai kelab motor berkuasa besar Harley Davidson diberi nama Dubuk Liar. Dan disebabkan mereka bertiga ini boleh dikatakan sedang mengalami masalah "Krisis Pertengahan Usia” yang sering melanda para suami seangkatan itu, terbit niat untuk melakukan sesuatu tetapi dalam keadaan takut-takut. Segalanya berubah dengan kehadiran 3 orang gadis pelatih yang cantik dan muda bekerja di syarikat mereka.

Pelakon
 Ropie Cecupak sebagai Raffie
 Khir Rahman sebagai Kay
 Joey Daud sebagai Jepp 
 Awie sebagai Brother Love
 Elizabeth Tan sebagai Anna
 Vicha Saywho sebagai Aishah 
 Nazia Mustafar sebagai Jas
 Ziema Din sebagai Khatijah 
 Amy Nur Tinie sebagai Eisya
 Monica Picca sebagai Sara 
 Jehan Miskin sebagai Johan 
 Nasir Bilal Khan sebagai Ayah King
 Atu Zero sebagai Zero
 Azlee Jaafar sebagai Dato' Dean

Penerbitan
10 Tips Tipu Bini ialah percubaan sulung Awie sebagai penerbit menerusi syarikat penerbitan miliknya, Rumah Produksi Merah yang ditubuhkan pada 2020. Dalam temuramah bersama Astro Gempak, Awie menjelaskan filem ini diinspirasikan daripada kisah teman-teman sekeliling dan isu yang diketengahkan ialah hakikat sebenar yang benar-benar berlaku dalam masyarakat Malaysia. Penggambaran filem ini dijalankan di Kuala Lumpur dan Pulau Pinang pada Julai 2020. Awie sendiri turut berlakon dalam filem pertama terbitannya ini dan turut menyumbangkan runut bunyi filem berjudul "Sang Kekasih" dan "Dubuk Liar", yang dinyanyikan oleh kumpulan rock legenda, Wings.

Keluaran dan sambutan
10 Tips Tipu Bini dikeluarkan pada 7 Januari 2021 di Astro First. Sejak tayangan perdana rasmi, filem ini mendapat sambutan menggalakan daripada penonton dan berjaya menduduki 5 Teratas senarai filem Astro First.

Menulis untuk Harian Metro, Riadz Radzi menyifatkan jalan cerita filem ini "agak ringkas" dan pengakhirannya yang dianggap "kurang menarik".

Rujukan

Pautan luar
 
 

Filem 2021
Filem Malaysia tahun 2021
Filem komedi Malaysia
Filem arahan Azizi Chunk Adnan